Hoe lyk Hollywood: 'Bridgerton' hernu; akteur pleit in verkragtingsaak | Maroela Media
Die Netflix-treffer Bridgerton is vir 'n tweede seisoen hernu. Dié nuus is Donderdag deur die stromingsreus aangekondig.
Sowat 63 miljoen huishoudings wêreldwyd het reeds na die eerste seisoen van Bridgerton gekyk. Die reeks speel af in Londen in die vroeë 19de eeu en vind met sy eietydse aanslag en vars jong rolverdeling veral aanklank by die jonger generasie.
Die reeks het ook 'n gradering van 90% vir "varsheid" op die rolprentwebwerf Rotten Tomatoes gekry.
Bridgerton, met akteurs Adjoa Andoh, Jonathan Bailey, Phoebe Dynevor en Regé-Jean Page in die hoofrolle, is op Kersdag verlede jaar uitgereik en was so te sê dadelik 'n gewilde reeks oor die hele wêreld heen.
Die moderne musiek wat gebruik word in die reeks, soos die hartebrekersanger Shawn Mendes se "In my blood", Billie Eilish se "Bad guy" en 'n klassieke weergawe van Ariana Grande se "Thank U", het ook kykers aan die gons.
Die stem van Lady Whistledown, skrywer van die skinderblad, behoort aan dame Julie Andrews.
Bridgerton is geskoei op die romansereeks uit die pen van skrywer Julia Quinn en is vervaardig deur Shonda Rhimes, een van Amerika se grootste uitvoerende vervaardigers. Rhimes het onder meer reekse soos Grey's Anatomy en Scandal agter haar naam.
Akteur pleit in verkragtingsaak
Danny Masterson, bekend vir sy rol as Steve Hyde in That 70s Show, het Woensdag in die hof in Los Angeles onskuldig op drie aanklagte van verkragting gepleit.
Masterson is in Junie verlede jaar daarvan aangekla dat hy tussen Oktober en Desember 2003 'n 23-jarige vrou verkrag het nadat hy haar na sy huis in Hollywood Hills genooi het. Hy word ook daarvan aangekla dat hy 'n 28-jarige vrou in dieselfde jaar verkrag het, asook 'n 23-jarige vrou in 2001. Al drie voorvalle van verkragting het glo in die akteur se huis plaasgevind.
Hy is destyds op borgtog van $3,3 miljoen (sowat R50 miljoen) vrygelaat en 45 jaar tronkstraf staar hom in die gesig indien hy skuldig bevind word.
'n Verklaring wat in Junie uitgereik is, sê Masterson en sy vrou, die aktrise Bijou Phillips, is "geskok" dat dié 20 jaar oue aantygings skielik tot amptelike aanklagte gelei het. Hy en Phillips het 'n vyfjarige dogtertjie.
"Mense wat mnr. Masterson ken, ken sy karakter en sal weet dat die aantygings vals is," lui die verklaring.
Bond-fliek 'n derde keer uitgestel
Daniel Craig as James Bond. (Foto: Facebook)
Die uitreiking van die volgende James Bond-fliek is vir 'n derde keer uitgestel weens die uitwerking van die Covid-19-pandemie op die rolprentbedryf.
No Time to Die se uitreiking is reeds twee keer uitgestel en sal nou na verwagting eers op 8 Oktober vanjaar uitgereik word. Die nuus is op die fliek se webwerf aangekondig.
Die fliek is die 25ste aflewering in die Bond-franchise en sou oorspronklik in April verlede jaar sy debuut gemaak het. Dit sal Daniel Craig se laaste verskyning as die Britse geheime agent 007 wees. Lea Seydoux en Rami Malek van Bohemian Rhapsody-faam is ook in die fliek te sien.
Rolprentateljee MGM is bekommerd dié beperkings weens die pandemie sal 'n beduidende uitwerking op No Time to Die se loketinkomste hê.
Die vorige Bond-fliek, 2015 se Spectre, het $900 miljoen (sowat R14 miljard) wêreldwyd by die loket ingeoes. 'n Groot gedeelte van die Bond-flieks se inkomste word verdien uit die Britse en Europese mark, waar rolprentteaters maande lank reeds gesluit is.
Warner Bros het vroeër vandeesmaand aangekondig die uitreiking van die Sopranos-voorvolg, The Many Saints of Newark, word ook uitgestel. Ander produksies wat deur die pandemie geraak word, is Jared Leto se superheldfliek Morbius, die wetenskapsfiksierolprent Dune en die aksierolprent Top Gun: Maverick.